钦定古今图书集成/明伦汇编/氏族典/第414卷 > 《廖用贤尚友录》 > 鲁肃
## 钦定古今图书集成/明伦汇编/氏族典/第414卷 > 《廖用贤尚友录》 > 鲁肃

按《吴志鲁肃传》：“肃字子敬，临淮东城人也。家富于财，
性好施与，得乡邑懽心。周瑜为居巢长，将数百人过
肃，肃家有两囷，米各三千斛，指一囷与周瑜，瑜知其
奇也，遂相亲结。时孙策已薨，权尚住吴，瑜因荐肃才。
权见肃，与语甚悦之。刘表死，肃请奉命吊表，说刘备
使抚表众，共治曹操。至南郡，而表子琮已降曹公，备”
惶遽奔走，欲南渡江，肃径迎之。会权得曹公欲东之
问，与诸将议，皆劝权迎之，而肃独不言。权起更衣，肃
追于宇下，劝权召周瑜，任以行事。曹公破走，肃还，权
大请诸将迎肃后。备诣京见权，求都督荆州，惟肃劝
权借之。周瑜病卒，肃代瑜领兵，拜汉昌太守，转横江
将军。建安二十二年卒。